
PÁLYÁZATI FELHÍVÁS

Martfű Város Önkormányzatának Képviselő-testülete (5435 Martfű, Szent István tér 1., tel.: 450/222, fax: 450/853)
nyilvános, egyfordulós pályázatot ír ki

a tulajdonát képező, belterület 822/1 helyrajzi számon nyilvántartott, 5435 Martfű, Strand út 3. sz. alatti ingatlanon található 
műfüves futballpálya 

bérleti jogviszony keretében történő sportcélú üzemeltetésére.
Pályázók köre: 

Jogi személy, amely megfelel a nemzeti vagyonról szóló 2011. évi CXCVI. törvény 3. § (1) bekezdés 1. pontjában meghatározott átlátható szervezet kategóriának és tevékenységi körében céljai között szerepel a sporttevékenység végzése, sportrendezvények szervezése. Amennyiben a pályázó civil szervezet, ezen kívül megfelel az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény szerinti közhasznú jogállással kapcsolatos feltételeknek. 
Pályázat célja, szerződés időtartama, ajánlati kötöttség: 

Cél: Az Önkormányzat birtokába adott - a társasági adóról és osztalékadóról szóló 1996. évi LXXXI. törvény (Tao. tv.) alapján kiírt pályázaton elnyert támogatással megvalósult -  műfüves futballpályának üzemeltetése, hasznosítása, bérleti jogviszony keretében.
Szerződés időtartama: Az Önkormányzat a nyertes pályázóval határozott időtartamra, 2032. március 29-ig köt bérleti szerződést.
Ajánlati kötöttség: Az ajánlati kötöttség időtartama a pályázat beérkezési határidejétől számított 60 nap.

Bérleti díj irányára: minimum bruttó 50.000 Ft/hó, mely nem tartalmazza a műfüves futballpálya üzemeltetésével, használatával kapcsolatos LED világítás működtetését biztosító elektromos áram költségét.

Pályázat tárgya: az Önkormányzat 1/1 arányú tulajdonát képező, 5435 Martfű, Strand út 3. sz. alatti ingatlanon lévő, belterületi 822/1 helyrajzi számon nyilvántartott műfüves futballpálya üzemeltetése és hasznosítása.
A pályázó a pályázat benyújtásával elfogadja jelen pályázati felhívásban foglalt feltételeket és azt magára nézve irányadónak tekinti.
Pályázat benyújtásának nyelve: magyar

A pályázathoz csatolandó mellékletek:
a) a közpénzekből nyújtott támogatások átláthatóságáról szóló 2007. évi CLXXXI. törvény alapján kiállított összeférhetetlenségi nyilatkozat, valamint közzétételi kérelem,
b) nyilatkozat arról, hogy a pályázónak nincs 60 napon túl meg nem fizetett köztartozása,

c) nyilatkozat arról, hogy a pályázó nem áll csőd,- felszámolási vagy végelszámolási eljárás alatt,
d) civil szervezet esetében a létesítő okiratot (alapszabályt) és a 2017. május 31-i határidőig megtörtént mérlegbeszámoló letétbe helyezésének igazolását. 
A pályázat benyújtásának módja, helye és határideje:
a) a pályázatot zárt borítékban, egy példányban, személyesen vagy könyvelt postai küldeményként (ajánlott, vagy tértivevényes) lehet a Martfű Város Önkormányzata címére (5435 Martfű, Szent István tér 1.) benyújtani, vagy beküldeni, 

b) a pályázatot egy eredeti példányban, minden oldalt aláírva kell benyújtani, a zárt borítékon jelen pályázatra utaló jelzéssel,
c) a pályázati adatlap és a nyilatkozatok tartalma nem változtatható meg és nem javítható, 

d) a pályázat beérkezésének határideje 2017. augusztus 15. 1500 óra, bontását a Pénzügyi, Ügyrendi és Városfejlesztési Bizottság végzi.
Hiánypótlás:
Jelen pályázati eljárásban hiánypótlásra nincs lehetőség.

A pályázat elbírálásának rendje, értékelési szempontok, kizáró okok:
Bírálatra csak tartalmi és formai szempontból megfelelő pályázat kerülhet.
A támogatói döntésre a Pénzügyi, Ügyrendi és Városfejlesztő Bizottság tesz javaslatot és a pályázatok elbírálására a szeptember havi Képviselő-testületi ülésen, a bérleti szerződés megkötésére a döntést követő 8 napon belül kerül sor.
A Bizottság a pályázó működésével kapcsolatos törvényi feltételek meglétét a nyilvános cégnyilvántartás adatai alapján ellenőrzi.
A pályázók a Képviselő-testület döntéséről a testületi ülést követő 15 napon belül írásban értesülnek.
A pályázat eredménye a döntés meghozatalától számított 15 napon belül a Martfű Város Önkormányzatának honalapján (http://www.martfu.hu/ ) közzétételre kerül. 

A kiíró a legmagasabb összegű ellenszolgáltatás szempontja alapján bírálja el a pályázati feltételeknek megfelelő ajánlatokat.
Kizáró okok:
Elutasításra kerül azon pályázó, amely:
a) hibásan, hiányosan, vagy határidő után benyújtott, illetve ha a pályázat feltételeként előírt és a pályázathoz csatolt nyilatkozatot visszavonja, 

b) bármely tekintetben valótlan adatszolgáltatást tartalmaz, 

c) jelen pályázati felhívásban foglaltak alapján nem jogosult részt venni a pályázaton, vagy a megfogalmazott célokkal a pályázata nincs összhangban, 

d) pályázó ellen csőd-, felszámolási eljárás, vagy végelszámolási eljárás van folyamatban, 

e) pályázó nincs a Szolnoki Törvényszék által nyilvántartva, 

f) pályázónak 60 napot meghaladó köztartozása van,

g) pályázó az államháztartásról szóló 2011. évi CXCV. törvény 50. § (1) bekezdés c) pontja, valamint a nemzeti vagyonról szóló 2011. évi CXCVI. törvény 3. § (1) bekezdés 1. c) pontja szerint nem minősül átlátható szervezetnek.
Az elutasított pályázatok visszaküldésre kerülnek.
Jogorvoslat:
Martfű Város Önkormányzat Képviselő-testületének döntésével szemben jogorvoslatnak, kifogásnak helye nincs.

Tájékoztatás:
A nyertes pályázó a bérlet idejére vállalja a műfüves futballpálya biztonságos, balesetmentes üzemeltetéshez szükséges állagának biztosítását, teljes karbantartását, felújítását.

A műfüves futballpályán belül bekövetkező bármely káresemény esetén a helyreállítási kötelezettség, illetve a felelősség teljes mértékben a pályázót terheli, valamint a bérleti idő lejártával a műfüves futballpályán végzett valamennyi állagmegóvó beruházást térítésmentesen adja át az Önkormányzatnak.
Tudomásul veszi, hogy a futballpálya állagsérelmének megelőzését szolgáló, a Magyar Labdarúgó Szövetség által meghatározott házirendet a palánkok külső felületén az általa meghatározott helyen kell tartania, valamint hogy a pálya környékén elhelyezett információs tábla kapcsán az adatszolgáltatási kötelezettség őt terheli.

A pályázat nyertesének figyelemmel kell lennie a társasági adóról és osztalékadóról szóló 1996. évi LXXXI. törvény (Tao. tv.) előírásaira a hasznosítás során, azaz a pályázó köteles az ajánlatában meghatározottak szerint a labdarúgó pályát térítésmentesen, vagy kedvezményes áron biztosítani iskolai és diák-, főiskolai- egyetemi sportesemények, (elsősorban labdarúgás) szabadidősport események (elsősorban futball), más közösségi célú – különösen kulturális, turisztikai – események lebonyolítása céljára.
A pályázó tudomásul veszi, hogy fentiek következtében a pályázati eljárás eredményeként megkötésre kerülő szerződésben rögzítésre kerül, hogy a bérbeadás napjától – az Önkormányzatnak az MLSZ-szel kötött Együttműködési megállapodása szerinti - az Önkormányzatot terhelő működtetési, karbantartási, felújítási kötelezettség teljesítésére a pályázati kiírás 1. számú mellékletét képező karbantartási ismertető szerint a pályázó köteles.

A megkötésre kerülő szerződésben rögzítésre kerül továbbá, hogy a pályázó az alábbiak figyelembevételével jogosult a műfüves futballpályát hasznosítani:

a.) Az Önkormányzat kötelezettsége – az MLSZ-szel kötött szerződés alapján - hogy a használat során a sportcélú hasznosítás mellett azt óvodai, iskolai és diák, általános iskolai, középiskolai, főiskolai, egyetemi sportesemények (elsősorban labdarúgás), szabadidősport események lebonyolítása céljából naponta a műfüves futballpálya üzemidejének legalább 20 %-ában és évente legalább 10 nap ingyenesen vagy kedvezményes áron történő hasznosítását biztosítsa. A pályázó köteles erre a használat során figyelemmel lenni.

b.) Az a.) pontban meghatározott időszakot a sportcélú hasznosításra kedvezményesen igénybevevők át- és el nem adhatják harmadik személy részére.

c.) Az Önkormányzat jogosult az a.) pontban meghatározott 20 %-os időtartamban kulturális, turisztikai események lebonyolítása céljából, valamint más személy, intézmény részére is - az pályázóval történt egyeztetés után - a pályahasználatot engedélyezni.

d.) Az pályázó a műfüves futballpálya használata során az MLSZ által szervezett országos labdarúgó szakmai programokhoz (elsősorban Bozsik program és szabadidő- futball) kapcsolódó tornák, rendezvények, versenyek lebonyolításának elsőbbséget biztosít, melynek során az MLSZ jogosult a térítésmentes pályahasználatra.
A pályázó tudomásul veszi, hogy a műfüves futballpálya használatával, hasznosításával kapcsolatos összes adminisztrációs és adatszolgáltatási kötelezettség őt terheli.
A pályázati kiírás átvehető munkaidőben a Martfűi Polgármesteri Hivatal titkárságán, (5435 Martfű, Szent István tér 1.) azzal kapcsolatosan bővebb információ Hegedűsné Blaskó Anikó kapcsolattartónál személyesen, a 118-as irodában, vagy telefonon az 56/450-222; 107. mellékállomáson kérhető.
A pályázó számára a pályázati kiírás szerinti ingatlanon található műfüves futballpálya megtekintésének lehetőségét a pályázat kiírója munkaidőben a helyszínen biztosítja, melyhez  az igényt szintén a kapcsolattartónál, a megadott elérhetőségeken lehet jelezni.
A pályázati felhívásban nem szereplő kérdésekben a nemzeti vagyonról szóló 2011. évi CXCVI. törvény, valamint a Martfű város vagyonáról és vagyongazdálkodásáról szóló 8/2012. (III.7.) önkormányzati rendelet szabályai az irányadóak.

Pályázati felhíváshoz tartozó mellékletek:
1. karbantartási ismertető,
2. pályázati adatlap,
3. nyilatkozat köztartozás mentességről és átláthatóságról,
4. összeférhetetlenségi nyilatkozat.
Jelen pályázati felhívást mellékleteivel együtt Martfű Város Önkormányzatának Képviselő-testülete a ……/2017. (…….) határozatával jóváhagyta.
Martfű, 2017. július 13.
	
	                          dr. Papp Antal

                      polgármester



